**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 26.10.2022, ora 08.00 – 27.10.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.10.2022, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vişeu, Iza, Tur şi bazinul superior al Someşului, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Someșul Mic, Arieş, cursul Mureșului, cursul Someșului în aval de stația hidrometrică Dej, unii afluenți din bazinele superioare ale Argeşului, Ialomiței, pe cursurile superioare ale Vișeului, Izei, Turului, Barcăului, Crişurilor, Trotuşului şi pe cursul superior şi mijlociu al Bistriţei și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Râmnicu Sărat, Bârlad şi Jijia.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând râurile din bazinele Vişeu, Iza, Tur, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 26-27.10.2022 **a fost în scădere, având valoarea de** **2500 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (2500 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 26.10.2022, ora 08.00 –27.10.2022, ora 06.00**

**În ţară** vremea s-a menținut mai caldă decât în mod obișnuit în mare parte din teritoriu, cu cele mai abateri (valori în general de până la 6...8 grade) față de mediile climatologice în regiunile extracarpatice, unde totuși valorile termice diurne au marcat o scădere față de ziua precedentă. Cerul a fost variabil, cu nori stratiformi și ceață în prima parte a zilei, local în vest, nord-vest și centru și cu înnorări temporare după-amiază în nord, centru și est, iar noaptea nebulozitatea s-a extins treptat în vest, nord-vest și parțial în centrul teritoriului. Izolat a plouat slab în Maramureș, Transilvania și Moldova. Vântul a suflat slab și moderat, cu unele intensificări pe crestele montane. Temperaturile maxime s-au situat între 14 grade la Ocna Șugatag și Joseni și 25 de grade la Drobeta-Turnu Severin și Calafat, iar la ora 06 valorile termice se încadrau între -1 grad la Miercurea Ciuc și 17 grade la Constanța-dig.

**Observaţie:** în intervalul de diagnoză au fost în vigoare 5 atenționări cod galben pentru fenomene meteorologice periculoase imediate, 3 emise de către SRPV Timișoara și 2 de către SRPV Sibiu.

**La Bucureşti,** deși valorile termice diurne au marcat o scădere ușoară față de cele din ziua precedentă, vremea s-a menținut mai caldă decât în mod obișnuit pentru această dată. Cerul a fost variabil, iar vântul a suflat slab până la moderat. Temperatura maximă a fost de 23 de grade la Filaret și Afumați și 24 de grade la Băneasa, iar la ora 06 se înregistrau 10 grade la Afumați și 11 grade la Filaret și Băneasa.

**3. Prognoza meteorologică în intervalul 27.10.2022, ora 08.00–28.10.2022, ora 8.00**

**În ţară** vremea va fi caldă pentru această dată în cea mai mare parte a teritoriului, cu abaterile cele mai mari față de normele climatologice diurne în regiunile sudice. Cerul va fi variabil, dar în primele ore ale intervalului și noaptea, pe alocuri, cu precădere în zonele joase din nord-vestul, centrul și estul teritoriului vor fi nori joși, stratiformi, sau ceață, posibil asociate izolat cu burniță. Vântul va sufla slab până la moderat. Temperaturile maxime vor fi cuprinse în general între 16 și 23 de grade, iar cele minime între 0 și 11 grade.

**La Bucureşti** vremea va fi caldă pentru această dată. Cerul va fi variabil spre mai mult senin, iar vântul va sufla în general slab. Temperatura maximă se va situa în jurul valorii de 22 de grade, iar cea minimă va fi de 6...9 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 25.10.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: B-9, B-14** (municipiul București)**, B-10** (comuna Chiajna, jud. Ilfov), **B-26, B-27** (orașul Voluntari, jud. Ilfov)**, B-28** (comuna Glina, jud. Ilfov)**, B-29** (orașul Otopeni, jud. Ilfov)**, B-30** (comuna Mogoșoaia, jud. Ilfov)**, IS-5** (comuna Tomești)**, GJ-2** (orașul Rovinari).

1. **În domeniul solului şi vegetaţiei**

**Garda Forestieră Focșani** informează că în data de 25.10.2022, în jurul orei 07:00, s-a produs un incendiu în zona comunei Poiana Cristei, pe raza Ocolului Silvic Privat Ingka Investments S.R.L., jud. Vrancea. Acesta a afectat o suprafață de 3 ha de litieră și a fost stins în aceeași zi, în jurul orei 17:00, de către personalul silvic și cetățeni.

**A.R.B.D.D. Tulcea** informează că în data de 26.10.2022, în jurul orei 12:30, a fost semnalat un incendiu de stuf, papură și resturi vegetale în zona Ilganii de Sus-Amenajarea Agricolă Rusca, pe raza Districtului Ecologic Tulcea-Chilia, jud. Tulcea. La ora raportării (14:30) incendiul era în desfășurare la mai puțin de 1 km de localitatea Ilganii de Sus. La fața locului se află inspectorii A.R.B.D.D. și echipajele I.S.U. Tulcea. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare